Sklep Splošnega sodišča (drugi senat) z dne 8. maja 2019 – Carvalho in drugi/Parlament in Svet

(Zadeva T‑330/18)

„Ničnostna in odškodninska tožba – Okolje – Emisije toplogrednih plinov – Podnebno-energetski sveženj 2030 – Direktiva (EU) 2018/410 – Uredba (EU) 2018/842 – Uredba (EU) 2018/841 – Neobstoj posamičnega nanašanja – Nedopustnost“

1. Sodni postopek – Obveznost Splošnega sodišča, da začne ustni postopek, preden odloči o ugovoru nedopustnosti – Neobstoj (Poslovnik Splošnega sodišča, člen 130(7)) (Glej točko 21.)

2. Ničnostna tožba – Fizične ali pravne osebe – Pojem predpisa v smislu člena 263, četrti odstavek, PDEU – Vsi splošni akti razen zakonodajnih aktov (člena 192(1) in 263, četrti odstavek, PDEU) (Glej točko 38.)

3. Akti institucij – Pravna narava – Zakonodajni akti in predpisi – Razlikovalna merila – Postopek za sprejetje akta (Glej točke od 39 do 41.)

4. Ničnostna tožba – Fizične ali pravne osebe – Akti, ki se nanje neposredno in posamično nanašajo – Posamično nanašanje – Merila – Podnebno-energetski sveženj 2030 – Tožba posameznikov, v kateri se navaja kršitev temeljnih pravic – Neobstoj posamičnega nanašanja – Nedopustnost (člen 263, četrti odstavek, PDEU; uredbi Evropskega parlamenta in Sveta 2018/841, člena 4 in 9, drugi odstavek, ter 2018/842, Priloga I; Direktiva Evropskega parlamenta in Sveta 2018/410, člen 4(2)) (Glej točke od 45 do 50.)

5. Temeljne pravice – Pravica do učinkovitega sodnega varstva – Nadzor zakonitosti aktov Unije – Pravila za izvajanje – Varstvo te pravice s strani sodišča Unije ali s strani nacionalnih sodišč glede na pravno naravo izpodbijanega akta – Možnost uporabe ničnostne tožbe ali predloga za sprejetje predhodne odločbe za presojo veljavnosti (členi 263, 267 in 277 PDEU; Listina Evropske unije o temeljnih pravicah, člen 47) (Glej točki 52 in 53.)

6. Odškodninska tožba – Samostojnost, glede na ničnostno tožbo – Meje – Zloraba postopka (členi 263, 268 in 340, drugi odstavek, PDEU) (Glej točke od 65 do 69.)

7. Sodni postopek – Intervencija – Nedopustna tožba – Sklep o nedopustnosti, sprejet pred odločanjem o predlogu za intervencijo – Ustavitev postopka glede tega predloga (Poslovnik Splošnega sodišča, členi 130(1), 142(2) in 144(3)) (Glej točki 72 in 73.)

Predmet

Na eni strani predlog na podlagi člena 263 PDEU za razglasitev delne ničnosti Direktive (EU) 2018/410 Evropskega parlamenta in Sveta z dne 14. marca 2018 o spremembi Direktive 2003/87/ES za krepitev stroškovno učinkovitega zmanjšanja emisij in nizkoogljičnih naložb ter Sklepa (EU) 2015/1814 (UL 2018, L 76, str. 3), zlasti njenega člena 1, Uredbe (EU) 2018/842 Evropskega parlamenta in Sveta z dne 30. maja 2018 o zavezujočem letnem zmanjšanju emisij toplogrednih plinov za države članice v obdobju od 2021 do 2030 kot prispevku k podnebnim ukrepom za izpolnitev zavez iz Pariškega sporazuma ter o spremembi Uredbe (EU) št. 525/2013 (UL 2018, L 156, str. 26), zlasti njenega člena 4(2) in Priloge I k njej, in Uredbe (EU) 2018/841 Evropskega parlamenta in Sveta z dne 30. maja 2018 o vključitvi emisij toplogrednih plinov in odvzemov zaradi rabe zemljišč, spremembe rabe zemljišč in gozdarstva v okvir podnebne in energetske politike do leta 2030 ter spremembi Uredbe (EU) št. 525/2013 in Sklepa št. 529/2013/EU (UL 2018, L 156, str. 1), zlasti njenega člena 4, ter na drugi strani predlog na podlagi členov 268 in 340 PDEU za odškodnino za škodo, ki naj bi jo utrpele tožeče stranke.

Izrek

1. Tožba se kot nedopustna zavrže.

2. O predlogih za intervencijo, ki so jih vložili Climate Action Network Europe, WeMove Europe SCE mbH, Arbeitsgemeinschaft Bäuerliche Landwirtschaft in Evropska komisija, ni več treba odločiti.

3. Armando Carvalho in druge tožeče stranke, katerih imena so navedene v prilogi, nosijo svoje stroške ter stroške, ki sta jih priglasila Evropski parlament in Svet Evropske unije.